
Ⅰ.
Úvodné ustanovenia
Školský poriadok je vnútorným dokumentom školy, ktorý predstavuje súhrn záväzných noriem, zásad a pravidiel zabezpečujúcich spolužitie kolektívu detí, ich zákonných zástupcov, pedagogických zamestnancov, odborných zamestnancov i ostatných zamestnancov materskej školy. Je vypracovaný v súlade s príslušnými všeobecne záväznými právnymi predpismi. Zohľadňuje špecifické podmienky Materskej školy s VJM v Janíkoch prihliadnutím na požiadavky a potreby zákonných zástupcov a zriaďovateľa a je vypracovaný v súlade s princípmi sledovania najlepších záujmov detí a optimálneho rozvoja detí predškolského veku. 
Školský poriadok vydáva riaditeľ materskej školy podľa § 153 zákona č. 245/2008 Z. z. o výchove a vzdelávaní. Pred vydaním je prerokovaný s radou školy a pedagogickou radou.
Školský poriadok upravuje najmä podrobnosti o :
a) výkone práv a povinností detí, žiakov a ich zákonných zástupcov v škole alebo v školskom zariadení, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,
b) prevádzke a vnútornom režime školy alebo školského zariadenia,
c) podmienkach na zaistenie bezpečnosti a ochrany zdravia detí a žiakov a ich ochrany pred prejavmi rizikového správania, diskrimináciou alebo násilím,
d) podmienkach nakladania s majetkom, ktorý škola alebo školské zariadenie spravuje, ak tak rozhodne zriaďovateľ.
Riaditeľ zverejní školský poriadok na prístupnom mieste, oboznámi s ním zamestnancov a informuje zákonných zástupcov detí.






Ⅱ.
Výkon práv a povinnosti detí a ich zákonných zástupcov v materskej škole
Výkon práv a povinností vyplývajúcich zo školského zákona musí byť v súlade s dobrými mravmi, nikto  nesmie tieto práva a povinnosti zneužívať na škodu druhého dieťaťa, pretože v súlade s § 145 ods. 1 školského zákona, sa práva ustanovené školským zákonom zaručujú rovnako všetkým deťom v súlade so zásadou rovnakého zaobchádzania vo vzdelávaní ustanovenou zákonom č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov.
Čl. 1
Práva a povinnosti detí

1/ Dieťa má právo na:
a) rovnoprávny prístup ku vzdelávaniu, 
b) bezplatné vzdelanie pre deti, ktoré majú rok pred plnením povinnej školskej dochádzky v materských školách, 
c) vzdelanie v štátnom jazyku a v materinskom jazyku, 
d) individuálny prístup rešpektujúci jeho schopnosti a možnosti, nadanie a zdravotný stav, 
e) úctu k jeho vierovyznaniu, svetonázoru, národnostnej a etnickej príslušnosti, 
f) poskytovanie poradenstva a služieb spojených s výchovou a vzdelávaním, 
g) výchovu a vzdelávanie v bezpečnom a hygienicky vyhovujúcom prostredí, 
h) organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny, 
i) úctu k svojej osobe a na zabezpečenie ochrany proti fyzickému, psychickému a sexuálnemu násiliu,
j) dieťa so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú. 

	2/ Dieťa je povinné :
a. neobmedzovať svojím konaním práva ostatných osôb zúčastňujúcich sa výchovy a vzdelávania, 
b. dodržiavať školský poriadok a ďalšie vnútorné predpisy MŠ v spolupráci so zákonnými zástupcami detí, 
c. pravidelne sa zúčastňovať na výchove a vzdelávaní,
d. chrániť v medziach svojich schopností a možností pred poškodením majetok MŠ, ktorý škola využíva na výchovu a vzdelávanie, 
e. chrániť pred poškodením učebné pomôcky, 
f. konať tak, aby neohrozovalo svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní, 
g. mať osvojenú primeranú sebaobsluhu [napr. vedieť piť z pohára, jesť lyžicou, nepomočovať sa (ani počas spánku), vedieť sa slovne vypýtať na WC, nepoužívať cumeľ (ani na spanie), vedieť si vyfúkať hlien z nosa do vreckovky, použiť vreckovku, poznať základné časti odevu a čiastočne sa vedieť obliecť a obuť],
h. ctiť si v medziach svojich schopností a možností ľudskú dôstojnosť ostatných detí a zamestnancov školy, 
i. rešpektovať pokyny zamestnancov MŠ, ktoré sú v súlade so všeobecne záväznými právnymi predpismi, internými predpismi školy, etickými princípmi a dobrými mravmi.

Čl. 2
Práva a povinnosti zákonných zástupcov
1/ Zákonný zástupca dieťaťa má právo:
a) žiadať, aby sa v rámci výchovy a vzdelávania v MŠ poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa školského zákona,
b) oboznámiť sa so školským vzdelávacím programom MŠ a školským poriadkom,
c) byť informovaný o výchovno-vzdelávacích výsledkoch svojho dieťaťa, 
d) na poskytnutie poradenských služieb vo výchove a vzdelávaní svojho dieťaťa, 
e) zúčastňovať sa na výchove a vzdelávaní po predchádzajúcom súhlase riaditeľky MŠ, 
f) vyjadrovať sa k školskému vzdelávaciemu programu MŠ prostredníctvom rady školy. 


2/ Zákonný zástupca dieťaťa je povinný :
a) dodržiavať podmienky výchovno-vzdelávacieho procesu dieťaťa určené školským poriadkom;
b) dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby;
c) poskytnúť so zámerom spracovania osobné údaje v rozsahu uvedenom v § 11 ods. 6 školského zákona;
d) informovať materskú školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania.
 Ak zákonní zástupcovia nebudú materskú školu informovať o zmenách v zdravotnom stave dieťaťa alebo o iných závažných skutočnostiach, ktoré by mohli mať vplyv na priebeh výchovy a vzdelávania dieťaťa, po predchádzajúcom písomnom upozornení zákonného zástupcu, materská škola pristúpi k vydaniu rozhodnutia o prerušení dochádzky dieťaťa do materskej školy z podnetu riaditeľky materskej školy alebo o predčasnom skončení predprimárneho vzdelávania, ak nejde o povinné predprimárne vzdelávanie z dôvodu, že materská škola nie je schopná, vzhľadom na svoje podmienky (personálne, priestorové, ale napr. aj materiálno-technické), poskytnúť dieťaťu výchovu a vzdelávanie primeranú druhu a stupňu jeho zdravotného znevýhodnenia;
e) nahradiť škodu, ktorú dieťa úmyselne zavinilo;
f) v prípade akéhokoľvek výskytu infekčného (prenosného) ochorenia vírusového, bakteriálneho alebo parazitárneho pôvodu, a to vrátane epidemického a pandemického výskytu ochorenia, okamžite oznámiť triednemu učiteľovi dôvod neprítomnosti dieťaťa (z dôvodu monitoringu a pristúpenia k účinným opatreniam na zabránenie rozšírenia tohto ochorenia v detskom kolektíve). Nástup dieťaťa do MŠ po prekonaní takéhoto ochorenia je možný len na základe predloženého potvrdenia od lekára;
g) ospravedlňovať dôvody neprítomnosti dieťaťa na výchove a vzdelávaní dokladmi v súlade so školským poriadkom, ak je neprítomnosť dieťaťa v materskej škole dlhšia ako 5 po sebe nasledujúcich dní, je zákonný zástupca povinný riaditeľke oznámiť dôvod neprítomnosti písomne a pri opätovnom nástupe predložiť vyhlásenie o bezinfekčnosti prostredia a dieťaťa;
h) vyzdvihnúť si čo najskôr dieťa z MŠ, ak dostane od učiteľa informáciu, že dieťa má zvýšenú telesnú teplotu, hnačku, zvracia alebo sa vyskytlo iné ochorenie či nevoľnosť. Opätovný nástup v takomto prípade je možný len s lekárskym potvrdením, že dieťa je už zdravé;
i)  uhrádzať mesačný príspevok zákonného zástupcu na čiastočnú úhradu výdavkov za pobyt dieťaťa v materskej škole podľa príslušného všeobecne záväzného nariadenia obce (uviesť číslo VZN a názov obce, ktorá ho vydala) a príspevok na stravu podľa pokynov materskej školy;
j)  rešpektovať, že v čase od odovzdania dieťaťa službukonajúcej učiteľke až po prevzatie dieťaťa zákonným zástupcom (alebo ním splnomocnenou osobou) sa komunikácia s dieťaťom uskutočňuje len prostredníctvom príslušnej učiteľky alebo riaditeľky;
k) rešpektovať, že počas pobytu v materskej škole dieťa nesmie používať mobilné elektronické zariadenia, prostredníctvom ktorých dochádza k prenosu údajov tretím osobám bez súhlasu osôb, o ktorých sa údaje prenášajú (pedagogických zamestnancov aj nepedagogických zamestnancov MŠ a detí prijatých do MŠ);
l)  všetky veci súvisiace s poskytovaním predprimárneho vzdelávania jeho dieťaťu riešiť interne, v materskej škole s učiteľkami, ktoré pracujú v triede, v ktorej je zaradené jeho dieťa po predchádzajúcom prerokovaní pedagogickou radou, a podľa potreby s riaditeľkou;
m) zdržať sa znevažujúcich vyjadrení, statusov a komentárov na sociálnych sieťach týkajúcich sa pedagogickej činnosti MŠ a riadenia MŠ;
n) poskytovať súčinnosť pri riešení prejavov rizikového správania svojho dieťaťa v škole, ktoré môžu ohroziť bezpečnosť a zdravie;
o) dbať, aby dieťa dochádzalo do materskej školy pravidelne a včas, ak mu nezabezpečí inú formu vzdelávania v podobe osobitného spôsobu plnenia povinného predprimárneho vzdelávania podľa § 23 školského zákona;
p) vyjadriť súhlas alebo nesúhlas s účasťou dieťaťa na výchove a vzdelávaní, ktoré je nad rámec školského vzdelávacieho programu alebo  inovácií zapísaných podľa § 14a školského zákona. 

Čl. 3
Pravidlá vzájomných vzťahov a vzťahov s pedagogickými zamestnancami, odbornými zamestnancami a ďalšími zamestnancami materskej školy
1/ 		Pedagogickí zamestnanci a odborní zamestnanci majú okrem práv ustanovených osobitnými právnymi predpismi pri výkone pracovnej činnosti práva, ktoré sú taxatívne vymedzené v § 3 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „zákon č. 138/2019 Z. z.“). 
2/		Na pedagogických zamestnancov a odborných zamestnancov sa vzťahujú povinnosti uvedené v § 4 ods. 1 zákona č. 138/2019 Z. z.
1/ Práva pedagogického zamestnanca :
Pedagogický zamestnanec a odborný zamestnanec má okrem práv ustanovených osobitnými právnymi predpismi pri výkone pracovnej činnosti právo na :
a)  zabezpečenie podmienok potrebných na výkon pracovnej činnosti, najmä na ochranu pred prejavmi násilia zo strany detí, žiakov, poslucháčov, zákonných zástupcov alebo iných osôb, ktoré majú dieťa zverené do starostlivosti na základe rozhodnutia súdu, a zo strany ďalších fyzických osôb alebo právnických osôb,
b)   ochranu pred sociálno-patologickými prejavmi v správaní vedúcich pedagogických zamestnancov, vedúcich odborných zamestnancov, ďalších zamestnancov, zriaďovateľa,6) zákonných zástupcov, iných fyzických osôb alebo právnických osôb,
c)   ochranu pred neodborným zasahovaním do výkonu pracovnej činnosti,
d)   účasť na riadení školy, školského zariadenia alebo zariadenia sociálnej pomoci prostredníctvom osobného členstva alebo volených zástupcov v poradných, metodických a samosprávnych orgánoch,
e)   predkladanie návrhov na skvalitnenie výchovy a vzdelávania,
f)   výber a uplatňovanie pedagogických metód, foriem, didaktických prostriedkov výchovy a vzdelávania a na výber odborných metód,
g)   profesijný rozvoj,
h)   objektívne hodnotenie výkonu pracovnej činnosti.
 


2/ Povinnosti pedagogického zamestnanca
Pedagogický zamestnanec je povinný :
a) chrániť a rešpektovať práva dieťaťa a jeho zákonného zástupcu, 
b) zachovávať mlčanlivosť a chrániť pred zneužitím osobné údaje, informácie o zdravotnom stave a výsledky odborných vyšetrení detí, s ktorými prišiel do styku, 
c) rešpektovať individuálne výchovno-vzdelávacie potreby dieťaťa s ohľadom na jeho schopnosti, možnosti, sociálne a kultúrne zázemie a odporúčania odborných zamestnancov, 
d) zdržať sa konania, ktoré vedie k porušovaniu práv ostatných zamestnancov, 
e) podieľať sa na vypracúvaní a vedení pedagogickej dokumentácie a ďalšej dokumentácie, 
f) usmerňovať a objektívne hodnotiť výchovu a vzdelávanie dieťaťa, 
g) podieľať sa na tvorbe a uskutočňovaní školského vzdelávacieho programu,
h) udržiavať a rozvíjať svoje profesijné kompetencie, 
i) absolvovať aktualizačné vzdelávanie, 
j) vykonávať pracovnú činnosť prostriedkami, metódami, formami a postupmi, ktoré zodpovedajú súčasným vedeckým poznatkom, hodnotám a cieľom školského vzdelávacieho programu, 
k) poskytovať zákonnému zástupcovi poradenstvo a odbornú pomoc spojenú s výchovou a vzdelávaním, 
l) pravidelne informovať zákonného zástupcu o priebehu a výsledkoch výchovy a vzdelávania.
Službukonajúca učiteľka nesmie odviesť dieťa k sebe domov ani ho odovzdať inej osobe, ako je zákonný zástupca alebo ním písomne splnomocnená osoba.
Práva ustanovené školským zákonom a zákonom č. 138/2019 Z. z. sa zaručujú rovnako každému v súlade so zásadou rovnakého zaobchádzania vo výchove a vzdelávaní.





3/ Pravidlá vzájomných vzťahov a vzťahov s pedagogickými zamestnancami a ďalšími zamestnancami školy :
· Budovať tvorivú, podpornú a kultivovanú atmosféru, ktorá podporuje otvorenú komunikáciu, vzájomnú dôveru a pozitívnu pracovnú klímu. 
· Uplatňovať iniciatívu, vzájomnú pomoc a ochotu, najmä pri riešení pracovných úloh, organizovaní aktivít a zabezpečovaní každodenného chodu školy. 
· Presadzovať toleranciu, rešpekt a úctu voči všetkým zamestnancom školy bez ohľadu na ich pracovné zaradenie, odborné zameranie či dĺžku praxe. 
· Prejavovať otvorenosť, konštruktívnosť a asertivitu pri riešení konfliktných, sporných alebo náročných situácií. Zamestnanci pristupujú k problémom vecne, profesionálne a s cieľom nájsť riešenie, ktoré je v súlade s poslaním školy a najlepším záujmom dieťaťa.
· Dodržiavať zásady etického správania, najmä diskrétnosť, spoľahlivosť, pravdivosť a zodpovednosť. Vyhýbať sa šíreniu neoverených informácií, nevhodným komentárom či konaniu, ktoré by mohlo narušiť dobré meno školy alebo kolektívu.
· Podporovať profesionálny rozvoj a vzájomné zdieľanie skúseností, aktívne sa zapájať do odborných diskusií, vzdelávania a metodických stretnutí. Spolupráca je založená na ochote učiť sa, inovovať a prispievať k zvyšovaniu kvality výchovno‑vzdelávacieho procesu.
· Komunikovať jasne, vecne a s rešpektom, využívať primerané komunikačné prostriedky a postupy. V prípade nezhôd sa usilovať o dialóg, porozumenie a spoločné hľadanie riešení, pričom rešpektujú kompetencie nadriadených a organizačnú štruktúru školy.







Čl. 4
Postup školy vo vzťahu k napĺňaniu rodičovských práv a povinností zákonných zástupcov pri nezhodách a sporoch
1/ Počas konania o rozvode alebo úprave výkonu rodičovských práv a povinností materská škola dbá na riadne napĺňanie rodičovských práv a povinností až do rozhodnutia súdu tak, ako to bolo do podania návrhu na rozvod manželstva a úpravu výkonu rodičovských práv a povinností k dieťaťu (napr. že každý rodič má právo priviesť dieťa do materskej školy aj ho z nej vyzdvihnúť)
2/ Materská škola počas prebiehajúceho konania o úprave výkonu rodičovských práv a povinností k dieťaťu zachováva neutralitu vo svojich postojoch a vyjadreniach týkajúcich sa dieťaťa. V prípade potreby pedagogickí zamestnanci a odborní zamestnanci poskytnú nezaujaté, vecné a objektívne stanovisko len súdu, ak si ho od materskej školy písomne vyžiada, pričom obsah tohto písomného stanoviska neposkytne ani jednému zákonnému zástupcovi.
3/ V prípade narušených vzťahov medzi zákonnými zástupcami materská škola bude rešpektovať len rozhodnutie súdu alebo predbežné opatrenie súdu (neodkladné opatrenie), ktorého zmyslom je dočasná úprava pomerov zákonných zástupcov vo vzťahu k starostlivosti o dieťa. Materská škola bude rešpektovať to, že vykonateľnosť uznesenia o nariadení predbežného opatrenia nie je viazaná na jeho právoplatnosť, pretože toto uznesenie sa stáva právoplatné jeho doručením a márnym uplynutím lehoty na podanie odvolania; materská škola pritom rešpektuje skutočnosť, že aj napriek nariadeniu predbežného opatrenia rodičovské práva a povinnosti zostávajú zachované
4/  V prípade zverenia dieťaťa právoplatným rozhodnutím súdu do starostlivosti len jednému zo zákonných zástupcov, ktorý zastupuje dieťa v bežných veciach, materská škola bude riešiť všetky záležitosti týkajúce sa dieťaťa výhradne s rodičom, ktorý má dieťa v bežných veciach (napr. zabezpečenie krúžkovej činnosti atď.) zastupovať
5/ Priestory materskej školy nie sú miestom, kde zákonný zástupca, ktorému dieťa nebolo zverené do osobnej starostlivosti, môže kedykoľvek navštevovať maloleté dieťa mimo súdom presne určeného dňa a času obsiahnutého vo výroku rozhodnutia alebo súdom schválenej rodičovskej dohode, ak škola uvedenými dokumentmi disponuje.
6/ Priestory materskej školy môžu byť miestom styku s maloletým, avšak len v prípade, ak sa postupuje podľa súdneho rozhodnutia, v ktorom úpravu styku určí súd, resp. podľa súdom schválenej rodičovskej dohody
Ak zákonní zástupcovia budú svojimi vyjadreniami, statusmi a komentármi na sociálnych sieťach znevažovať pedagogickú činnosť materskej školy, riadenie materskej školy a poškodzovať dobré meno materskej školy na verejnosti, materská škola bude postupovať v súlade s § 19b ods. 2 a 3 zákona č. 40/1964 Zb. (Občiansky zákonník). Vo vzťahu k znevažovaniu, urážaniu, ohrozovaniu, šíreniu nepravdivých informácií vo vzťahu k pedagogickým zamestnancom a odborným zamestnancom školy bude materská škola postupovať podľa § 72 ods. 4 až 8 zákona č. 321/2025 Z. z. o školskej správe a o zmene a doplnení niektorých zákonov (ďalej len „zákon č. 321/2025 Z. z.“).

Čl. 5
Zanechanie vzdelávania
Zákonný zástupca je povinný písomne oznámiť záujem o zanechanie vzdelávania dieťaťa v MŠ, ak ide o dieťa, na ktoré sa nevzťahuje povinné predprimárne vzdelávanie. Dieťa prestáva byť dieťaťom MŠ dňom, ktorý nasleduje po dni doručenia oznámenia o zanechaní vzdelávania, alebo dňom uvedeným v oznámení, najskôr však dňom, ktorý nasleduje po dni, keď bolo oznámenie doručené. 
Ak zákonný zástupca neoznámi riaditeľovi MŠ zanechanie vzdelávania a dieťa sa neospravedlnene nezúčastňuje na výchovno-vzdelávacom procese, uplynutím 30. dňa od jeho poslednej účasti na výchovno-vzdelávacom procese prestáva byť dieťaťom MŠ.







III. Prevádzka a vnútorný režim materskej školy
Čl.6
Prijímanie detí na predprimárne vzdelávanie
1/ Pri prijímaní detí do materskej školy sa dodržiava zásada rovnoprávnosti prístupu k výchove a vzdelávaniu a zákazu akýchkoľvek foriem diskriminácie a obzvlášť segregácie. O prijatí dieťaťa do materskej školy rozhoduje riaditeľka materskej školy podľa § 5 ods. 14 písm. a) zákona č. 321/2025 Z.z. o štátnej správe v školstve a školskej samospráve a o zmene a doplnení niektorých zákonov. 
2/ Na predprimárne vzdelávanie sa prijíma dieťa od troch rokov veku; výnimočne, ak je v materskej škole voľná kapacita a ak sú na jeho prijatie vytvorené vhodné materiálne, personálne a iné potrebné podmienky, možno prijať dieťa od dovŕšenia dvoch rokov veku, ktoré zvláda základné sebaobslužné úkony. Na predprimárne vzdelávanie v materskej škole nemožno prijať dieťa mladšie ako dva roky.
3/ Na predprimárne vzdelávanie sa prednostne prijímajú deti, pre ktoré je plnenie predprimárneho vzdelávania povinné, a  deti, ktoré majú právo na predprimárne vzdelávanie, a následne deti od dovŕšenia dvoch rokov veku. 
4/ Dieťa sa na predprimárne vzdelávanie prijíma na základe prihlášky na vzdelávanie v materskej škole, ktorú riaditeľovi školy podáva zákonný zástupca alebo zástupca zariadenia spolu s potvrdením zdravotnej spôsobilosti dieťaťa absolvovať predprimárne vzdelávanie od pediatra, ktorého súčasťou je aj údaj o povinnom očkovaní. Záväzný formulár prihlášky na vzdelávanie je dostupný na: 014 Prihláška na vzdelávanie v základnej škole.

5/ Ak sa do materskej školy prijíma dieťa, ktoré má zdravotné znevýhodnenie, k žiadosti o prijatie sa prikladá aj správa z diagnostického vyšetrenia zariadenia poradenstva a prevencie a odporúčanie pediatra. Ak ide o dieťa s nadaním, k prihláške a na predprimárne vzdelávanie sa prikladá aj správa z diagnostického vyšetrenia zariadenia poradenstva a prevencie. 

6/ Materská škola môže okrem rozhodnutia o prijatí dieťaťa do materskej školy a rozhodnutia o prijatí prestupom vydať rozhodnutie o prijatí dieťaťa do materskej školy s určením adaptačného pobytu alebo diagnostického pobytu alebo rozhodnutie o prijatí dieťaťa prestupom do materskej školy s určením adaptačného pobytu alebo diagnostického pobytu podľa § 37 ods. 1 písm. a) až d) zákona č. 321/2025 Z. z.

Čl.7
Výchova a vzdelávanie detí so špeciálnymi výchovno-vzdelávacími potrebami
	Ak sa do materskej školy prijíma dieťa, ktoré má zdravotné znevýhodnenie, k žiadosti o prijatie sa prikladá aj správa z diagnostického vyšetrenia zariadenia poradenstva a prevencie a odporúčanie pediatra. Ak ide o dieťa s nadaním, k prihláške a na predprimárne vzdelávanie sa prikladá aj správa z diagnostického vyšetrenia zariadenia poradenstva a prevencie. 
Deti so špeciálnymi výchovno‑vzdelávacími potrebami (ŠVVP) sú:
· deti so zdravotným znevýhodnením, najmä:
· deti so zdravotným postihnutím,
· deti choré alebo zdravotne oslabené,
· deti s vývinovými poruchami,
· deti s poruchami správania,
· deti zo sociálne znevýhodneného prostredia,
· deti s nadaním.
Zákon č. 245/2008 Z. z. umožňuje prijímanie detí so ŠVVP do materskej školy, avšak neukladá riaditeľovi povinnosť takéto dieťa prijať. Pred rozhodnutím o prijatí dieťaťa so ŠVVP je riaditeľ materskej školy povinný zvážiť, či:
· má vytvorené vhodné podmienky na jeho vzdelávanie (personálne, priestorové, materiálne a pod.), alebo
· je schopný tieto podmienky po prijatí dieťaťa dodatočne zabezpečiť.
V súlade s § 28 ods. 12 zákona č. 245/2008 Z. z. môže byť počet detí v triede po prijatí dieťaťa so ŠVVP znížený najviac o dve deti za každé dieťa so ŠVVP, pričom zníženie závisí od druhu a stupňa postihnutia a nemusí byť vždy uplatnené. Maximálny počet detí so ŠVVP v jednej triede sú dvaja.
Čl.8
Prijatie dieťaťa na adaptačný pobyt
Nie všetky deti sa rovnako rýchlo prispôsobia režimu materskej školy, ktorý sa líši od režimu doma. Riaditeľ MŠ preto môže podľa § 59 zákona č. 245/2008 Z. z. v rozhodnutí o prijatí dieťaťa určiť adaptačný pobyt. Ide o možnosť, nie povinnosť, takže ho nemusí absolvovať každé dieťa.
 Adaptačný pobyt môže trvať postupne od 1 hodiny do najviac 4 hodín denne a celkovo nesmie presiahnuť 3 mesiace. Po jeho skončení dieťa pokračuje v celodennej alebo poldennej výchove a vzdelávaní v MŠ. Ak má dieťa zníženú schopnosť adaptácie, riaditeľ môže po prerokovaní so zákonným zástupcom rozhodnúť o prerušení dochádzky dieťaťa do materskej školy na dohodnutý čas podľa § 6 ods. 1 vyhlášky č. 541/2021 Z. z.

Čl. 9
Prerušenie dochádzky dieťaťa do materskej školy

Rozhodnutie o prerušení dochádzky dieťaťa, ak nejde o povinné predprimárne vzdelávanie, vydá materská škola aj bez predchádzajúcej žiadosti zákonného zástupcu, ak na to budú existovať dôvody. 
Ak pôjde o zdravotné dôvody, zníženú adaptačnú schopnosť, rodinné dôvody alebo iné dôvody zo strany zákonného zástupcu, vtedy materská škola rozhodne o prerušení dochádzky dieťaťa aj na základe žiadosti zákonného zástupcu.
V prípade zvýšeného záujmu zákonných zástupcov o prijatie detí do materskej školy môže riaditeľka materskej školy na miesto dieťaťa, ktoré má prerušenú dochádzku do materskej školy, prijať iné dieťa, pričom v rozhodnutí materskej školy bude uvedené, že toto dieťa prijíma na konkrétne stanovený čas vymedzený dátumami, ktoré sú totožné s časom prerušenia dochádzky iného dieťaťa uvedeným na rozhodnutí o prerušení jeho dochádzky do materskej školy.




Čl. 10
Predčasné skončenie predprimárneho vzdelávania, ak nejde o povinné predprimárne vzdelávanie

Materská škola rozhodne o predčasnom skončení predprimárneho vzdelávania, ak nejde o povinné predprimárne vzdelávanie, po predchádzajúcom písomnom upozornení zákonného zástupcu v nasledovných prípadoch:
· dieťa sústavne alebo závažným spôsobom porušuje školský poriadok
· zákonný zástupca dieťaťa alebo zástupca zariadenia nedodržiava podmienky predprimárneho vzdelávania dieťaťa určené školským poriadkom
· zákonný zástupca dieťaťa alebo zástupca zariadenia neinformuje materskú školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania
· zákonný zástupca dieťaťa alebo zástupca zariadenia bezdôvodne odmietne s dieťaťom absolvovať diagnostické vyšetrenie, ak sa špeciálne výchovno-vzdelávacie potreby dieťaťa prejavia po jeho prijatí do materskej školy a je potrebné zmeniť formu vzdelávania dieťaťa, alebo 
· predčasné skončenie predprimárneho vzdelávania odporučí zariadenie poradenstva a prevencie, pediater alebo lekár so špecializáciou v inom špecializačnom odbore ako všeobecné lekárstvo alebo zubný lekár

Rozhodnúť o predčasnom skončení predprimárneho vzdelávania nemožno, ak ide o dieťa, pre ktoré je predprimárne vzdelávanie povinné aj v prípade, ak pôjde o pokračovanie povinného predprimárneho vzdelávania

Čl. 11
Povinné predprimárne vzdelávanie
Pre dieťa, ktoré dosiahlo päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, je predprimárne vzdelávanie povinné. Povinné predprimárne vzdelávanie plní dieťa v MŠ, v obci, v ktorej má trvalý pobyt, teda v spádovej MŠ, ak zákonný zástupca pre dieťa nevyberie inú MŠ, do ktorej ho riaditeľ tejto MŠ prijme alebo prijme prestupom, ak je dostatok kapacít.
Čl.12
Zanedbávanie riadneho plnenia povinného predprimárneho vzdelávania
Ak zákonný zástupca dieťaťa nedbá o riadne plnenie povinného predprimárneho vzdelávania svojho dieťaťa, oznámi riaditeľ materskej školy túto skutočnosť príslušnému orgánu štátnej správy a obci, v ktorej má zákonný zástupca dieťaťa trvalý pobyt.
Zákonný zástupca dieťaťa nedbá o riadne plnenie povinného predprimárneho vzdelávania, najmä ak neprihlási dieťa na plnenie povinného predprimárneho vzdelávania alebo ak dieťa, pre ktoré je predprimárne vzdelávanie povinné, neospravedlnene vynechá viac ako päť dní v mesiaci.
Čl. 13
Prevádzka a vnútorný režim materskej školy
Materská škola s vyučovacím jazykom maďarským je v prevádzke v pracovných dňoch od 6:45 do 16:30 hod.
Riaditeľka materskej školy : Bc. Kristína Nyársiková Méryová
Konzultačné a úradné hodiny
Konzultačné a úradné hodiny materskej školy nie sú stanovené na pevne určené dni a časy. Konzultácie so zákonnými zástupcami detí, ako aj vybavovanie úradných a administratívnych záležitostí sa uskutočňujú na základe predchádzajúcej dohody s riaditeľkou materskej školy, a to v termíne, ktorý vyhovuje obom stranám a zároveň nenarúša plynulý priebeh výchovno-vzdelávacej činnosti a prevádzku materskej školy. Termín konzultácie alebo osobného stretnutia je možné dohodnúť osobne, telefonicky alebo prostredníctvom dohodnutého komunikačného kanála materskej školy.
Vedúca školskej jedálne : Judita Ajpek
Konzultačné hodiny : streda od 7:00 do 8:00 hod., prípadne podľa predchádzajúceho dohovoru so zákonným zástupcom dieťaťa. Informácie o stravovaní nájdu zákonní zástupcovia na nástenke pri vchode v škôlke.
Pedagogickí zamestnanci môžu zákonným zástupcom okrem konzultácií odporučiť vhodné informácie o pedagogickom pôsobení dieťaťa, pedagogickú literatúru alebo iné podporné zdroje. Zamestnanci školy sú povinní zachovávať mlčanlivosť o deťoch a neposkytovať informácie cudzím osobám. Telefónne čísla používajú iba v naliehavých prípadoch, napríklad pri náhlom ochorení, úraze dieťaťa alebo inej neodkladnej situácii.

Pri organizácii činností spojených s uspokojením základných fyziologických potrieb detí má učiteľka vždy na zreteli dodržiavanie psychohygieny detí a ochrany ich zdravia. Výchovno-vzdelávacia činnosť v materskej škole pozostáva z ustálených organizačných foriem. V týchto formách sa vzhľadom na optimálny biorytmus a zdravú životosprávu dieťaťa predškolského veku uspokojujú rozmanité potreby a záujmy.
Usporiadanie denných činností pravidelne sa opakujúcich v konkrétnej triede je spracované vo forme denného poriadku. Denný poriadok je zverejnený pre zákonných zástupcov na nástenke v šatni príslušnej triedy.
Denný poriadok :
	6. 45 -  8 .00
	Otvorenie MŠ, Príchod detí, hry a hrové činnosti podľa voľby detí


	8.15-8.50
	Hygiena, ranný kruh, pohybové a relaxačné cvičenia

	9.00 –   9.30
	Desiata

	9.30 – 10.00
	Edukačná aktivita

	10.00 – 10.30
	Hygiena, obliekanie

	10.30 – 11.30
	Pobyt vonku

	11.30 – 12.15
	Činnosti zabezpečujúce životosprávu (hygiena, obed)

	12.15 – 12.30
	Hygiena, čistenie zubov, príprava detí na odpočinok

	12.30 – 14.30
	Odpočinok

	14.30 – 15.00
	Hygiena, obliekanie

	15.00 – 15.30
	Olovrant

	15.30 – 16.30
	Poobedné aktivity, hry a hrové činnosti

	16:30
	Ukončenie prevádzky MŠ



Čas činností počas dňa je stanovený rámcovo.

Úhrada za pobyt dieťaťa
Mesačný príspevok na čiastočnú úhradu nákladov za pobyt dieťaťa v materskej škole je 10 € na dieťa. Príspevok sa uhrádza vopred, do 15. dňa v príslušnom kalendárnom mesiaci, osobne v hotovosti pedagogickým zamestnancom v materskej škole.


Čl. 14
Prevádzka triedy

Budovu materskej školy otvára pedagogický zamestnanec o 6.45 hod. a zatvára ju o 16.30 hod. Zamestnanci prichádzajú do práce podľa rozpisu najmenej 10 minút pred začiatkom pracovnej doby. Príchod, odchod aj prerušenie dochádzky sa zaznamenávajú do Knihy dochádzky.
Preberanie detí
		Za bezpečnosť a ochranu zdravia dieťaťa zodpovedajú pedagogickí zamestnanci materskej školy od prevzatia dieťaťa až po jeho odovzdanie zákonnému zástupcovi alebo ním splnomocnenej osobe. Vzor plnomocenstva na prebratie dieťaťa z materskej školy je prílohou č. 3 školského poriadku. Učiteľka odovzdáva dieťa len inej učiteľke materskej školy, inej fyzickej osobe zabezpečujúcej krúžkovú činnosť, zákonnému zástupcovi alebo ním splnomocnenej osobe.
		Zákonný zástupca privedie dieťa do materskej školy do 8:00 a osobne ho odovzdá učiteľke.  Zákonný zástupca preberá dieťa v čase od 12:00 do 12:30 pri poldňovom pobyte alebo od 15:30  do 16:30 pri celodennom pobyte. V prípade dochádzky dieťaťa v inom čase, ak je to nutné, dohodne zákonný zástupca čas jeho príchodu a spôsob stravovania tak, aby nenarušil priebeh výchovno-vzdelávacej činnosti ostatných detí. 

 Materská škola je povinná zisťovať, či zdravotný stav dieťaťa umožňuje jeho prebratie do materskej školy. Zodpovedná službukonajúca učiteľka v dňoch školského vyučovania pred prebratím dieťaťa vykonáva tzv. „ranný filter“. Cieľom „ranného filtra“ je identifikovať deti, ktoré navonok prejavujú zreteľné príznaky, ktoré by mohli znamenať infekčné ochorenie dieťaťa s možnosťou ohrozenia ostatných detí v materskej škole. „Ranný filter“ nie je nástrojom vyvodzovania záverov o zdraví a chorobe dieťaťa. Pri vykonávaní „ranného filtra“ učiteľka materskej školy pohľadom skontroluje oči, uši, nos a viditeľné časti kože a vyzve dieťa, aby zakašlalo. Učiteľka dieťa odmietne prevziať do materskej školy, ak má oči výrazne lesklé alebo červené, s hnisavým výtokom,  dieťaťu z uší vyteká tekutina a je zaschnutá na ušnici, dieťaťu z nosa vyteká hustá skalená tekutina, okolie nosa má červené, podráždené, má na tvári alebo na končatinách zapálené, hnisajúce miesta a miesta aj s chrastami, má intenzívny dusivý kašeľ alebo výrazný vlhký produktívny kašeľ. Ak dieťa tieto príznaky nemá, učiteľka dieťa od zákonného zástupcu prevezme.
		Učiteľka materskej školy môže odmietnuť prebrať dieťa, ak zistí, že nie je zdravotne spôsobilé na pobyt v materskej škole. Ak sa u dieťaťa v materskej škole počas dňa prejavia príznaky ochorenia, učiteľka materskej školy informuje o tejto skutočnosti zákonného zástupcu a zabezpečí jeho izoláciu od ostatných detí a dozor ním povereným zamestnancom materskej školy, ktorý odovzdá dieťa zákonnému zástupcovi alebo ním splnomocnenej plnoletej osobe. Dozor nad dieťaťom prejavujúcim príznaky ochorenia zabezpečí službukonajúca učiteľka iným, v danej chvíli ňou povereným zamestnancom materskej školy. Tento poverený zamestnanec odovzdá dieťa prejavujúce príznaky ochorenia zákonnému zástupcovi alebo ním splnomocnenej plnoletej osobe. V danom prípade nemôže zákonný zástupca na prebratie svojho dieťaťa splnomocniť žiadnu neplnoletú osobu.
		Všetky osoby, ktoré zákonný zástupca splnomocní na preberanie dieťaťa z materskej školy, musia byť uvedené v splnomocnení, ktoré platí vždy v príslušnom školskom roku. Zákonný zástupca splnomocní na vyzdvihnutie dieťaťa len osobu, ktorá dokáže zaistiť bezpečnosť a ochranu zdravia dieťaťa. Materská škola nenesie za dieťa odovzdané zákonnému zástupcovi alebo ním splnomocnenej osobe žiadnu zodpovednosť. 
V prípade, že zákonní zástupcovia majú súdnym rozhodnutím, prípadne predbežným opatrením obmedzené preberanie detí, je potrebné o tom písomne (fotokópiou súdneho alebo úradného rozhodnutia) informovať riaditeľku materskej školy.


V prípade, ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok, alebo ak sa u dieťaťa prejavia zmeny nasvedčujúce zanedbávaniu riadnej starostlivosti, bude materská škola po predchádzajúcom písomnom upozornení zákonného zástupcu, v rámci všeobecnej oznamovacej povinnosti vyplývajúcej z § 7 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele, informovať o tejto skutočnosti príslušný úrad práce, sociálnych vecí a rodiny, oddelenie sociálnoprávnej ochrany detí a sociálnej kurately.

Čl.  15
Organizácia v šatni
		Do šatne majú prístup zákonní zástupcovia a splnomocnené osoby v čase od 6:45 do 8:00 hod., od 12:00 do 12:30  a od 15:15 do 16:30 hod. Pri prezliekaní a odkladaní vecí na vešiak vedú deti k samostatnosti a poriadkumilovnosti v spolupráci s učiteľkou.
Za poriadok v skrinkách a pripravené náhradné oblečenie pre prípad znečistenia alebo premočenia zodpovedá zákonný zástupca. Dieťa má mať pohodlné oblečenie na prezlečenie do triedy a na prezutie pevnú obuv alebo ortopedické sandále. Šľapky, crocsy a iná nepevná obuv nie sú vhodné, pretože zvyšujú riziko úrazu. Všetko oblečenie musí byť podpísané.

Čl. 16
Organizácia v umyvárni
Deti sa v umyvárni zdržiavajú iba pod dohľadom učiteľky, ktorá ich vedie k základným hygienickým návykom a sebaobsluhe. Učiteľka zodpovedá za organizáciu pobytu detí v umyvárni, zatvorenie vody, spláchnutie WC a dodržiavanie hygienických, zdravotných a bezpečnostných pravidiel.



Čl. 17
Organizácia v spálni
Každé dieťa má pridelené svoje lôžko a posteľnú bielizeň. Posteľnú bielizeň (plachta, návliečka na paplón, prípadne vankúš dieťaťa) prevliekame raz za mesiac, prípadne podľa potreby.
V prípade, že dieťa zo zdravotných dôvodov nemôže používať školskú posteľnú bielizeň, zákonný zástupca je povinný zabezpečiť pre svoje dieťa kompletnú posteľnú bielizeň – plachtu, návliečku na vankúš a paplón, ktoré si raz mesačne berie domov na vyčistenie.
Zákonný zástupca v piatok pri odchode z materskej školy berie domov pyžamo dieťaťa a v pondelok ráno ju prinesie vyčistené.
Učiteľka vedie deti k sebaobsluhe pri prezliekaní a ukladaní oblečenia. Zabezpečuje pravidelné vetranie spálne tak, aby nebolo ohrozené zdravie detí, a k potrebe dieťaťa použiť WC počas odpočinku pristupuje individuálne. Počas odpočinku od detí neodchádza. Za estetickú úpravu spálne zodpovedá učiteľ, za jej hygienickú čistotu a ustielanie lôžok poverený prevádzkový zamestnanec. Odpočinok trvá približne od 12:30  hod. - 14.30 hod.

Čl. 18
Organizácia v jedálni školy
Za kvalitu a predpísané množstvo stravy, hygienu a kultúru stravovania zodpovedá vedúca školskej jedálne. V školskej jedálni sa výroba jedál uskutočňuje podľa materiálno-spotrebných noriem pre školské stravovanie vydaných MŠVVaM SR, odporúčaných výživových dávok podľa vekových kategórií stravníkov, zásad na zostavovanie jedálnych lístkov, hygienických požiadaviek a zásad správnej výrobnej praxe, finančného príspevku od zákonného zástupcu dieťaťa na nákup potravín na jedno jedlo podľa zvoleného finančného pásma. 
Za organizáciu stolovania a vedenie detí ku kultúrnemu stravovaniu zodpovedá učiteľka. Deti primerane usmerňuje, vedie ich k základným návykom správneho stolovania a uplatňuje individuálny prístup podľa ich potrieb.
Časový harmonogram podávania jedla v jedálni školy: 
a) desiata 9:00 – 9: 30
b) obed 11:30 – 12:00
c) olovrant 15:00 – 15:30
Odhlásiť dieťa zo stravy je možné do 8:00 cez aplikáciu Edupage. prípadne telefonicky na číslo 031/5692178.  Za neodobratú, alebo včas neodhlásenú stravu sa finančná ani vecná náhrada neposkytuje. 
Tento príspevok sa uhrádza vopred do 15. dňa v kalendárnom mesiaci na účet školy IBAN SK67 0200 0000 0000 4093 0122.

Príspevok sa uhrádza bankovým prevodom na uvedený účet. V informácii pre prijímateľa je potrebné uviesť meno a priezvisko dieťaťa a triedu MŠ, nie meno zákonného zástupcu. Ak rodič neuhradí poplatky v stanovenom termíne a má nedoplatok na stravnom, dieťaťu nebude poskytovaná strava až do úhrady dlžnej sumy. Po predchádzajúcom upozornení môže riaditeľka školy rozhodnúť aj o ukončení dochádzky dieťaťa do MŠ.

Čl. 19
Organizácia a realizácia pobytu vonku

1/	Pobyty detí vonku majú hlavne prispievať k otužovaniu detí a zvyšovaniu odolnosti organizmu. Učiteľky zabezpečia deťom dostatok vhodných hračiek, vedú ich  k ochrane  prírody  a prostredia
2/	Pobyt vonku obsahuje pohybové aktivity detí v rámci školského dvora alebo vychádzky. Uskutočňuje sa spravidla denne od 10.00 hod. do 11.30 hod. podľa poveternostných a klimatických podmienok.
3/	Počas pobytu vonku je učiteľka povinná zabezpečiť deťom plnohodnotnú, organizovanú činnosť. Neodmysliteľnými činnosťami počas pobytu vonku sú tvorivé aktivity s pieskom, pohybové hry s loptou a iné pohybové, športové a hudobno-pohybové hry, ako aj kreslenie kriedovým pastelom na betón atď. Učiteľka venuje deťom zvýšenú pozornosť, dodržiava požiadavky bezpečnosti a ochrany ich zdravia v zmysle všeobecne záväzných právnych predpisov a pokynov riaditeľky materskej školy.
4/	Skôr, ako sa pobyt detí uskutoční na školskom dvore, učiteľka skontroluje bezpečnosť areálu, podľa potreby odstráni z dosahu nebezpečné predmety, prípadne zabezpečí ich likvidáciu nepedagogickou zamestnankyňou
5/	Pri prechádzaní cez komunikáciu sa učiteľka dôsledne riadi zásadami ochrany zdravia a bezpečnosti detí. Dáva znamenie zdvihnutou rukou alebo používa terč na zastavenie premávky, vchádza na vozovku prvá a odchádza z nej posledná.
6/	Pri činnostiach, ktoré si vyžadujú zvýšený dozor, riaditeľka zabezpečí ďalšieho zamestnanca materskej školy, ktorý spolu s učiteľkou materskej školy zodpovedá za bezpečnosť detí.
7/	Pri organizovaní pobytov detí v škole v prírode, výletov, exkurzií, saunovania, športového výcviku a ďalších aktivít v súlade so školským vzdelávacím programom sa vyžaduje informovaný súhlas zákonného zástupcu dieťaťa a dohoda so zriaďovateľom. Pri týchto činnostiach, ktoré organizuje a vykonáva materská škola, sa zabezpečuje dozor nad deťmi podľa § 4 vyhlášky Ministerstva školstva, vedy, výskumu a športu Slovenskej republiky č. 541/2021 Z. z. o materskej škole.
8/	Počas letných mesiacov je pobyt detí vonku prispôsobený intenzite slnečného žiarenia  do 11. 00h a od 15. 30h. V čase letných mesiacov s vysokými teplotami musia mať deti pri pobyte vonku hlavu krytú vhodným doplnkom, aby sa predišlo úpalu.
Čl. 20
Organizácia ostatných aktivít a ďalších doplnkových činností
a) Každá aktivita sa organizuje na základe plánu práce školy a informovaného súhlasu zákonného zástupcu, najviac na jeden deň s prihliadnutím na bezpečné, hygienické a fyziologické i psychologické potreby detí a so zabezpečením teplého obeda pre deti. 
b) Pred uskutočnením výletu alebo exkurzie pedagogický zamestnanec poverený riaditeľkou organizačne zabezpečí prípravu a priebeh týchto aktivít vrátane poučenia zúčastnených osôb a detí o bezpečnosti a ochrane zdravia. O tom vyhotoví písomný záznam, ktorý potvrdia všetky dospelé zúčastnené osoby svojím podpisom. 
c) Na výlety a exkurzie s deťmi predškolského veku sa môžu použiť aj hromadné dopravné prostriedky.
d) Všetky aktivity sa uskutočňujú s informovaným súhlasom zákonného zástupcu. V prípade rozvedených zákonných zástupcov je pre materskú školu dostačujúce, ak získa súhlas od toho zákonného zástupcu, ktorému je dieťa súdom zverené do výlučnej osobnej starostlivosti, keďže v uvedených aktivitách nejde o podstatné otázky výchovy dieťaťa, a teda nie je nevyhnutný súhlas druhého zákonného zástupcu. 


Čl. 21
Prerušenie alebo obmedzenie prevádzky materskej školy

1/	Počas  mesiacov júl a august je prevádzka MŠ prerušená najmenej na 3 týždne z dôvodov potreby dôkladného čistenia MŠ, dezinfekcie prostredia a hračiek, ako aj čerpania dovolenky pedagogických zamestnancov a odborných zamestnancov. Riaditeľka oznámi prerušenie alebo obmedzenie prevádzky materskej školy počas júla a augusta najmenej dva mesiace vopred.
2/	Riaditeľka bez zbytočného odkladu zverejní informáciu o dočasnom prerušení alebo obmedzení prevádzky materskej školy na mieste prístupnom zákonným zástupcom a na webovom sídle materskej školy.
3/	Prevádzku materskej školy zriadenej pri výkone samosprávy môže zriaďovateľ dočasne obmedziť alebo prerušiť zo závažných organizačných dôvodov, z technických dôvodov, z hygienicko-epidemiologických dôvodov, na základe nariadeného opatrenia príslušného regionálneho úradu verejného zdravotníctva alebo na návrh riaditeľky materskej školy z iných dôvodov, ktoré môžu ohroziť bezpečnosť a zdravie detí a zamestnancov alebo môžu spôsobiť závažné škody na majetku. Prevádzku školy alebo školského zariadenia môže dočasne obmedziť alebo prerušiť aj regionálny úrad školskej správy alebo ministerstvo školstva,  ak vzniknú hygienicko-epidemiologické dôvody alebo bolo vydané odporúčanie príslušného regionálneho úradu verejného zdravotníctva.
4/	Neprítomnosť dieťaťa ospravedlňuje materská škola na základe žiadosti jeho zákonného zástupcu alebo zástupcu zariadenia; vo výnimočných a osobitne odôvodnených prípadoch MŠ môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti.


Čl. 22
Ospravedlňovanie neprítomnosti dieťaťa 

Zákonný zástupca dieťaťa alebo zástupca zariadenia je povinný dbať o to, aby dieťa dochádzalo do materskej školy pravidelne a včas, ak mu nezabezpečí inú formu vzdelávania podľa školského zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom  materskej školy.
Ak sa dieťa nemôže zúčastniť na výchove a vzdelávaní v materskej škole, jeho zákonný zástupca alebo zástupca zariadenia je povinný oznámiť materskej škole bez zbytočného odkladu príčinu jeho neprítomnosti (§ 144 ods. 9 školského zákona).
Za dôvod ospravedlniteľnej neprítomnosti dieťaťa na výchove a vzdelávaní sa uznáva najmä:
- choroba alebo úraz,
- lekárom nariadený zákaz dochádzky do materskej školy,
- mimoriadne nepriaznivé poveternostné podmienky,
- náhle prerušenie premávky hromadných dopravných prostriedkov,
- mimoriadne udalosti v rodine alebo
- účasť dieťaťa na súťažiach, ak nie sú organizované materskou školou.
Okrem dôvodov uvedených v § 144 ods. 9 školského zákona môže materská škola ospravedlniť neprítomnosť dieťaťa aj z iného preukázaného dôvodu, ak tento dôvod objektívne bráni účasti dieťaťa na výchove a vzdelávaní v materskej škole. 

Prísnejší režim ospravedlňovania neprítomnosti - DETI PLNIACE POVINNÉ PREDPRIMÁRNE VZDELÁVANIE (predškoláci 5-6r):
Pri neprítomnosti dieťaťa na výchove a vzdelávaní z dôvodu ochorenia alebo úrazu sa podľa
 § 144 ods. 12 školského zákona postupuje takto:

1/	Potvrdenie od lekára sa nevyžaduje ak neprítomnosť dieťaťa z dôvodu ochorenia alebo
úrazu trvá najviac 7 po sebe nasledujúcich vyučovacích dní a zároveň súhrnne počas polroka
školského roka najviac 21 vyučovacích dní

2/	Potvrdenie od lekára sa vyžaduje ak neprítomnosť dieťaťa z dôvodu ochorenia alebo úrazu trvá viac ako 7 po sebe nasledujúcich vyučovacích dní alebo súhrnne počas polroka školského roka viac ako 21 vyučovacích dní.

Príklad 1 – po sebe nasledujúce vyučovacie dni
· Ak je dieťa neprítomné z dôvodu ochorenia alebo úrazu od pondelka do utorka nasledujúceho týždňa a v tomto období ide o 7 po sebe nasledujúcich vyučovacích dní, potvrdenie od lekára sa ešte nevyžaduje.
· Ak neprítomnosť dieťaťa z dôvodu ochorenia alebo úrazu pokračuje aj v ďalší vyučovací deň (streda), ide už o neprítomnosť viac ako 7 po sebe nasledujúcich vyučovacích dní a vyžaduje sa predloženie potvrdenia od lekára.

Príklad 2 – súhrnná neprítomnosť počas polroka školského roka
· Ak je dieťa z dôvodu ochorenia alebo úrazu počas jedného polroka školského roka neprítomné súhrnne 21 vyučovacích dní, potvrdenie od lekára sa ešte nevyžaduje.
· Ak neprítomnosť dieťaťa z dôvodu ochorenia alebo úrazu počas jedného polroka školského roka dosiahne 22. vyučovací deň, vyžaduje sa potvrdenie od lekára.

Ministerstvo školstva na základe údajov z Centrálneho registra uchádzačov, detí, žiakov a poslucháčov oznámi príslušnému úradu práce, sociálnych vecí a rodiny a obci, v ktorej má zákonný zástupca dieťaťa trvalý pobyt alebo v ktorej má sídlo zariadenie, v ktorom sa vykonáva ústavná starostlivosť, výchovné opatrenie, neodkladné opatrenie alebo ochranná výchova, alebo jeho organizačná zložka, skutočnosť, že dieťa, ktoré plní povinné predprimárne vzdelávanie, neospravedlnene vynechá viac ako 5 dní v mesiaci. 

Ospravedlňovanie neprítomnosti dieťaťa -  mladšie deti 
 Vo všeobecnosti sa potvrdenie od lekára v prípade choroby nevyžaduje bez ohľadu na dĺžku neprítomnosti dieťaťa. Vo výnimočných a osobitne odôvodnených prípadoch škola môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti, najmä pri opakovanej neprítomnosti a ak škola uzná, že je to potrebné. (pokiaľ je dieťa prezenčne vyšetrené lekárom, odporúčame priniesť potvrdenie o chorobe po návrate dieťaťa do materskej školy). 
Písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie, podľa § 24 ods. 8 zákona č. 355/2007 Z. z. predkladá zákonný zástupca materskej škole až po prijatí dieťaťa do materskej školy, a to: 
· pred prvým vstupom dieťaťa do materskej školy a 
· vždy po neprítomnosti dieťaťa v materskej škole dlhšej ako 5 kalendárnych dní. („Vyhlásenie o bezinfekčnosti“)


Ⅳ
Podmienky na zaistenie bezpečnosti a ochrany zdravia detí a ich ochrany pred prejavmi rizikového správania, diskrimináciou alebo násilím

Čl.23
Bezpečnosť a ochrana zdravia detí

· Za vytvorenie bezpečných a hygienických podmienok na predprimárne vzdelávanie zodpovedá riaditeľka školy spolu so zástupkyňou pre MŠ. 
· Za bezpečnosť a ochranu zdravia dieťaťa zodpovedajú pedagogickí zamestnanci MŠ od prevzatia dieťaťa až po jeho odovzdanie zákonnému zástupcovi alebo ním splnomocnenej osobe. 
· Za dodržiavanie hygienických a bezpečnostných predpisov v priestoroch MŠ a ochranu zdravia detí zodpovedajú aj prevádzkoví zamestnanci, a to v rozsahu im určenej pracovnej náplne.
· V zmysle Dohovoru o právach dieťaťa sú učitelia povinní zabezpečovať aktívnu ochranu detí pred sociálno-patologickými javmi, monitorovať zmeny v správaní detí a v prípade dôvodného podozrenia z fyzického alebo psychického týrania či ohrozovania mravného vývinu dieťaťa bezodkladne riešiť problém v spolupráci s vedením školy, prípadne s príslušným zariadením výchovného poradenstva a prevencie, kontaktovať príslušný odbor sociálnych vecí, pediatra a príslušné oddelenie Policajného zboru.
· Učiteľka MŠ je zodpovedná za vytvorenie príjemnej a tvorivej atmosféry v MŠ, ochranu psychického zdravia dieťaťa, nepoužíva voči nemu telesné tresty ani neprimerané inhibičné metódy výchovy. Materská škola pri výchove a vzdelávaní a pri činnostiach súvisiacich s výchovou a vzdelávaním: 
	a) prihliada na základné fyziologické potreby detí, 
	b) vytvára podmienky na zdravý vývin detí a na predchádzanie sociálno-        
           patologických javov
	c )	poskytuje nevyhnutné informácie na zaistenie bezpečnosti a ochrany   zdravia detí. 
Podľa § 24 ods. 6 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov môže byť v MŠ umiestnené len dieťa, ktoré: 
a) je spôsobilé na pobyt v kolektíve
b) neprejavuje príznaky prenosného ochorenia
c) nemá nariadené karanténne opatrenie. 
Skutočnosti uvedené v písmene b) a c) potvrdzuje písomným vyhlásením o bezinfekčnosti zákonný zástupca dieťaťa. Vyhlásenie nesmie byť staršie ako jeden deň a predkladá ho zákonný zástupca dieťaťa pred prvým vstupom dieťaťa do MŠ a po neprítomnosti dieťaťa v MŠ dlhšej ako päť dní. Potvrdenie o zdravotnej spôsobilosti vydá zákonnému zástupcovi dieťaťa všeobecný lekár pre deti a dorast, zákonný zástupca ho predloží pred prvým nástupom dieťaťa do MŠ. 
· Elektrické spotrebiče, vypínače, zásuvky a elektrická inštalácia musia byť zabezpečené proti možnosti použitia deťmi. 
· Vetranie miestností sa uskutočňuje len v prítomnosti zamestnanca MŠ. Pri odchode z triedy je učiteľka povinná prekontrolovať uzatvorenie okien a dverí. Popoludní je po skončení prevádzky v triede učiteľka povinná odložiť didaktickú techniku na uzamykateľné miesto a skontrolovať uzatvorenie okien. 
· V problematike bezpečnosti a ochrany zdravia pri vychádzkach, počas krúžkovej činnosti, pri činnostiach, ktoré sa vykonávajú ako súčasť výchovno-vzdelávacej činnosti MŠ a ktoré si vyžadujú zvýšený dozor (plavecký, korčuliarsky výcvik, škola v prírode, výlety a exkurzie), pri preprave dopravnými prostriedkami a pri organizovaní školských akcií sa postupuje podľa § 4 vyhlášky č. 541/2021 Z. z. o materskej škole.
· Pri príchode do MŠ je zákonný zástupca povinný odovzdať dieťa učiteľke priamo v triede; od tohto okamihu zaň zodpovedá pedagogický zamestnanec. Pri odchode je zákonný zástupca povinný oznámiť pedagogickému zamestnancovi, že dieťa preberá.
· Každú návštevu dieťaťa u lekára, okrem život ohrozujúcich prípadov, je potrebné vopred telefonicky prekonzultovať so zákonným zástupcom. Spôsob ošetrenia a súvisiace skutočnosti sa zaznamenajú do knihy úrazov. Pedagogický zamestnanec, ktorý dieťa sprevádza na ošetrenie, si vezme kópiu preukazu poistenca a dotazník o dieťati s údajmi o jeho zdravotnom stave.
· Ak pedagogický zamestnanec spozoruje príznaky začínajúceho ochorenia, upozorní zákonného zástupcu na potrebu lekárskeho vyšetrenia. Tým chráni zdravie dieťaťa aj ostatných detí. Ak zákonný zástupca túto požiadavku nerešpektuje, pedagogický zamestnanec môže odmietnuť dieťa prevziať.
· Podávanie liekov – v materskej škole sa deťom lieky nepodávajú.
· V zimnom období zodpovedá za údržbu chodníka od vchodu po bránu a priestoru pred bráničkou prevádzková zamestnankyňa. Sneh odstraňuje lopatou a zľadovatené miesta posýpa priemyselnou soľou, aby sa predišlo pošmyknutiu. 
Čl. 24
Postup pri školských úrazoch
Učiteľka je povinná zapísať úraz, ku ktorému došlo počas výchovno-vzdelávacej činnosti a pri činnostiach organizovaných školou, do evidencie školských úrazov. V prípade úrazu, ktorý ohrozuje život dieťaťa, učiteľka požiada o privolanie rýchlej zdravotnej pomoci a zákonných zástupcov ktorúkoľvek zamestnankyňu a súčasne dáva dieťaťu prvú pomoc. Ak je potrebné ošetrenie v nemocnici, službukonajúca učiteľka sprevádza dieťa až do príchodu zákonného zástupcu. Úraz zaznamená v zošite úrazov a lekársku správu odovzdá zákonnému zástupcovi dieťaťa.
V oblasti registrovaných a neregistrovaných školských úrazov materská škola postupuje podľa Metodického usmernenia č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí, ktorou sa upresňuje postup zamestnancov MŠ pri vyšetrení, evidencii a registrácii školského úrazu a nebezpečnej udalosti.
Poverený zamestnanec materskej školy je povinný do 7 kalendárnych dní od vzniku každého školského úrazu zaevidovať ho prostredníctvom webovej aplikácie Úr (MŠVVŠ SR) 1-01 sledujúcej štatistiku úrazovosti na školách.
Záznam o registrovanom školskom úraze dostanú: zákonný zástupca dieťaťa, škola, technik BOZP, poisťovňa, v ktorej má škola uzatvorené úrazové poistenie detí. Vo veci finančného odškodnenia školského úrazu od poisťovne ďalej koná riaditeľka školy v spolupráci so zákonným zástupcom dieťaťa.

Čl. 25
Opatrenia proti šíreniu legálnych a nelegálnych drog

Materská škola uplatňuje nasledovné opatrenia proti šíreniu legálnych a nelegálnych drog:
a) primeranou formou informovať deti o existencii legálnych a nelegálnych drog a ich mimoriadne negatívnych účinkoch na zdravie človeka,
b) viesť deti k zdravému životnému spôsobu, rozlišovaniu zdravých a nezdravých návykov pre život a zdravie,
c) v prevencii využívať vhodnú a dostupnú literatúru a preventívne výučbové programy zakomponované do plánov práce každej triedy,
d) poskytovať deťom dostatok podnetov a možností realizácie prostredníctvom rôznych aktivít, a tým viesť k plnohodnotnému životu, kde by legálne či nelegálne drogy nemali svoje miesto,
e) zabezpečiť v celom areáli školy prísny zákaz fajčenia,
f) dbať na to, aby sa do budovy nedostali žiadne nepovolané osoby, a tým zamedziť možnosti škodlivých vonkajších vplyvov na deti,
g) učiteľky sa budú zúčastňovať na školeniach s touto tematikou, prípadne študovať literatúru a ostatné materiály s tematikou drog a ich šírenia,
h) v prípade podozrenia na šírenie legálnych a nelegálnych drog v prostredí materskej školy bezodkladne informovať kompetentných (riaditeľku a zástupkyňu), ktorí vykonajú okamžité opatrenia.

Čl. 26
Prejavy rizikového správania

Ak zákonný zástupca dieťaťa, ktoré sa v škole preukázane a opakovane dopúšťa prejavov rizikového správania ohrozujúcich bezpečnosť a zdravie ostatných detí, žiakov alebo zamestnancov školy, neudelí informovaný súhlas na vykonanie odbornej činnosti podpornej úrovne tretieho stupňa alebo štvrtého stupňa v zariadení poradenstva a prevencie alebo škole nepreukáže vykonanie iného obdobného úkonu na riešenie týchto prejavov rizikového správania a nie je postačujúce vykonanie odborných činností podpornej úrovne prvého stupňa alebo druhého stupňa, riaditeľka materskej školy oznámi túto skutočnosť príslušnému orgánu sociálnoprávnej ochrany detí a sociálnej kurately a príslušnému regionálnemu úradu školskej správy. V oznámení sa uvádza opis opakovaných prejavov rizikového správania, vykonané odborné činnosti podpornej úrovne prvého stupňa a druhého stupňa, navrhnutá odborná činnosť a dôvod neudelenia informovaného súhlasu, ak je škole známy.

Zákonný zástupca sa dopustí priestupku, ak:
a) neposkytne škole súčinnosť pri prejavoch rizikového správania dieťaťa, ktoré môžu ohroziť bezpečnosť a zdravie ostatných detí, ktorých sa dieťa preukázane a opakovane dopustí v škole, tým, že neudelí informovaný súhlas na vykonanie odbornej činnosti podpornej úrovne tretieho stupňa alebo štvrtého stupňa v zariadení poradenstva a prevencie na návrh príslušnej školy, v ktorej je vytvorený školský podporný tím, alebo škole nepreukáže vykonanie iného obdobného úkonu na riešenie týchto prejavov rizikového správania, ak nie je postačujúce vykonanie odborných činností podpornej úrovne prvého stupňa alebo druhého stupňa, alebo 
b) neposkytne škole súčinnosť pri podozrení na výskyt prejavov rizikového správania dieťaťa alebo žiaka, ktorému bolo povolené individuálne vzdelávanie alebo vzdelávanie podľa individuálneho učebného plánu, ktoré môžu ohroziť bezpečnosť a zdravie, tým, že neudelí informovaný súhlas na vykonanie odbornej činnosti podpornej úrovne tretieho stupňa alebo štvrtého stupňa v zariadení poradenstva a prevencie na návrh príslušnej školy. Priestupku sa dopustí pedagogický zamestnanec alebo odborný zamestnanec školy alebo školského zariadenia, ktorý úmyselne opakovane neriešil prejavy rizikového správania dieťaťa, ktoré môžu ohroziť bezpečnosť a zdravie ostatných detí, žiakov alebo zamestnancov v škole.

V oblasti prevencie a riešenia šikanovania detí sa materská škola riadi smernicou č. 1/2025 k prevencii a riešeniu šikanovania detí a žiakov v školách a v školských zariadeniach vydanou ministerstvom školstva, ktorá nadobudla účinnosť od 1. februára 2025


Čl. 27
Opatrenia v prípade pedikulózy

Pedikulóza sa môže vyskytnúť v každom veku, najčastejšie však u detí predškolského a mladšieho školského veku. Spôsobuje ju voš detská, ktorá žije výlučne na človeku.
Prenáša sa priamym kontaktom alebo prostredníctvom osobných predmetov, napríklad hrebeňa, čiapky či posteľnej bielizne. Zistí sa dôkladnou kontrolou vlasov, najmä za ušami a v zátylku, kde sa hľadajú vši a hnidy.
Ak rodič zistí u dieťaťa zavšivenie, bezodkladne o tom informuje učiteľku a zástupkyňu MŠ. Hromadný výskyt oznamuje riaditeľka odboru epidemiológie RÚVZ v Nitre. Dieťa sa môže vrátiť do kolektívu len po predložení lekárskeho potvrdenia o zdravotnej spôsobilosti. Zákonný zástupca je povinný zabezpečiť dieťaťu potrebnú starostlivosť vrátane zdravotnej starostlivosti. Odmietnutie liečby možno považovať za zanedbanie tejto povinnosti a porušenie práv dieťaťa; ďalší postup je v kompetencii príslušných sociálnych inštitúcií.

V.
Podmienky zaobchádzania s majetkom materskej školy

	Pri každom svojvoľnom poškodení alebo zničení majetku materskej školy je škola oprávnená požadovať úhradu od zákonného zástupcu dieťaťa, ktoré poškodenie spôsobilo. Uvedené sa vzťahuje aj na splnomocnenú osobu, ktorá prichádza do materskej školy pre dieťa.
	Pokiaľ škoda vznikla nedostatočným dozorom učiteľky nad dieťaťom, náhrada škody sa od zákonných zástupcov dieťaťa nebude požadovať.
V priestoroch materskej školy je bez sprievodu zamestnanca materskej školy akýkoľvek pohyb cudzej osoby prísne zakázaný.
Vetranie miestností sa uskutočňuje len v prítomnosti zamestnanca materskej školy.
Pri odchode z triedy je učiteľka povinná prekontrolovať uzatvorenie okien, dverí. Popoludní je po skončení prevádzky v triede učiteľka povinná odložiť didaktickú techniku na uzamykateľné miesto a skontrolovať uzatvorenie okien.
Jednotliví zamestnanci zodpovedajú za inventár v rozsahu uvedenom v dohode o hmotnej zodpovednosti, ktorá je so zamestnancom uzatvorená písomne. Ďalšie práva a povinnosti súvisiace s ochranou majetku si zamestnanci plnia v zmysle opisu pracovných činností.
Osobné veci si zamestnanci materskej školy odkladajú na určené uzamykateľné miesto.





















VI.
Záverečné ustanovenia
	V prípade porušenia školského poriadku môže riaditeľka MŠ vydať rozhodnutie o ukončení dochádzky dieťaťa do MŠ. Všetci zamestnanci MŠ a zákonní zástupcovia detí sú povinní oboznámiť sa so školským poriadkom a rešpektovať ho, čo potvrdia svojím podpisom. Je zverejnení na verejne prístupnom mieste (v šatni) pre zákonných zástupcov a zamestnancov.
Školský poriadok je platný a účinný dňom jeho vydania riaditeľkou školy.
Školský poriadok je záväzný pre všetkých zamestnancov materskej školy, pre deti prijaté do materskej školy na predprimárne vzdelávanie a ich zákonných zástupcov. Uvedený okruh osôb je povinný sa ním riadiť. V prípade porušenia pravidiel školského poriadku bude podľa miery závažnosti vyvodená zodpovednosť s možnosťou prijatia sankcií, na ktorých udelenie bude dotknutá osoba vopred upozornená. Školský poriadok je záväzný aj pre ďalšie fyzické osoby, ktoré sa s vedomím riaditeľky materskej školy nachádzajú v priestoroch školy.
	Vydaním tohto školského poriadku sa ruší prechádzajúci školský poriadok platný odo dňa (uviesť dátum vydania zrušovaného školského poriadku), a to vrátane všetkých jeho dodatkov. 
So školským poriadkom sú preukázateľným spôsobom (vlastnoručným podpisom na podpisovom hárku, ktorý tvorí prílohu č. 1 školského poriadku) oboznámení všetci zamestnanci materskej školy. Ak sa s vedomím riaditeľky materskej školy budú nachádzať v priestoroch školy aj iné fyzické osoby, tie svojím podpisom potvrdia oboznámenie sa so školským poriadkom. Podpisový hárok je súčasťou každej zmeny školského poriadku vykonanej formou dodatku. 
	O vydaní a obsahu školského poriadku riaditeľka materskej školy informuje zákonných zástupcov detí na schôdzi rodičovského združenia.
	Tento školský poriadok možno meniť len prostredníctvom príslušných dodatkov, ktoré sú číslované v chronologickom poradí podľa vydania a pred ich vydaním sú prerokované v rade školy a pedagogickej rade. Každý dodatok ku školskému poriadku musí byť vypracovaný v súlade s princípmi a cieľmi výchovy a vzdelávania a vydaný riaditeľom môže byť až po prerokovaní radou školy a v pedagogickej rade; tvorí neoddeliteľnú súčasť školského poriadku a s jeho obsahom musia byť preukázateľným spôsobom oboznámené deti, zákonní zástupcovia a zástupcovia zariadenia. 














